《予告出京师贻同好诸子四首 其二》
明代·黎民表

东阁多奇士，林风迈前闻。而我斥鴳羽，安能凤凰群。

招延觏良宰，翻飞荷明君。攀援绝马邓，论缀殊渊云。

荏苒经岁时，思树尺一勋。驽钝未及展，驱策诚已勤。

行将反初服，沮溺同锄耘。抚已寔踰量，所志惭食芹。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。